आर्मेनिया , 15 अक्ट'बर : आर्मेनिया आरो आजारबैजाननि गेजेराव थानाय आलादाओन्सोल नागर्न आरो कारबाखखौ लानानै सोमजिनाय दावहायाव थैनायफोरनि अन्जिमाया गासै सा 600 जाहैबाय । अदेबानि बे सप्ताहसेनि गेजेराव दावहाखौ दोनथ'नो फोसावसेयावबो सोलिबाय थानाय दावहानि गेजेरजों बिबानगिरिफोरा सान्थ्रिफोर आरो नोगोरारिफोर थैनायनि खौरांफोरखौ फारियै होगासिनो दङ । नागर्न आरो काराबाखनि सान्थ्रियारि बिबानगिरिफोरा फोरमायनाय बायदिब्ला , थांनाय मंगलबारनि दावहायाव बिसोरनि सा 16 मावसुमाफोरा थैयो । बेजों लोगोसे थांनाय 27 सेप्तेम्बरखालि जागाय जेन्नाय दावहायाव बिसोरनि सा 532 सान्थ्रिफोरा थैखांबाय । बेराफार्से आजारबैजानआ आथिखालाव गावसोरनि सान्थ्रिफोरनि जिउ ख'हा जानायनि सोमोन्दै जेबो खौरां होयाखै । मोन्नै हान्जानि दाबि दैखांनायखौ नोजोर होनानै गासै ख'हा जानायनि अन्जिमाया गोबां जानो हासिगौ होन्नानै सानदांनाय खालामदों । बेनि गेजेरजों आजारबैजानआ बुङोदि , थांनाय सप्ताहनैनि दावहायाव बिसोरनि सा 42 सरासनस्रा नोगोरारिफोर थैदों । अदेबानि नागर्न आरो काराबाखनि सुबुंथि बिबानगिरि लकपाल अर्तक बेलारयानआ समबारखालि फोरमायोदि , आजारबैजाननिफ्राय आलादा जानाय बे ओन्सोलाव खमैब्लाबो सा 31 सरासनस्रा नोगोरारिफोर थैयो आरो गोबांफोरानो जोखोम जायो । 
आर्मेनिया आरो आजरबैजाननि दावहायाव दासिमाव सा 600 सुबुंफोर थैबाय